የወያኔ መሪዎች ታሪክ ይቅር የማይለዉና ወደር የማይገኝለት የጭካኔ ወንጀል በሚገዙት ሕዝብ ላይ እየፈፀሙ ለመሆናቸዉ የሰሞኑ ዘግናኝ ድርጊታቸዉ ጉልህ ማስረጃ ነዉ፡፡ እንደሚታወቀዉ በዜግነታቸዉ ሊኖራቸዉ የሚገባዉን መብት በሰላማዊ መንገድ ስለጠየቁ ብቻ በብዙ ሺዎች የሚቆጠሩ ንጹሃን ዜጎች ወያኔ በተለያዩ የአገሪቱ ክልሎች በከፈታቸዉ ስዉርና ግልፅ የማሰቃያ ማዕከላት የስቃይ ኑሮ እንዲገፉ ተደርገዋል፤ እየተደረጉም ነዉ፡፡ እነዚህ የማሰቃያ ማዕከላት ደግሞ የሕዝብ አለኝታ የሆኑ የፖለቲካ መሪዎችን፣ ታዋቂ ጋዜጠኞችን፣ የእስልምና ሃይማኖት መሪዎችንና ለሕዝቡ የነፃነት ትግል ራሳቸዉን አሳልፈዉ የሰጡ በብዙ ሺዎች የሚቆጠሩ የፖለቲካ ታጋዮችን የያዙ ናቸዉ፡፡ እነዚህ ምርጥ የሕዝብ ልጆች ከታጎሩባቸዉ የስቃይ ማዕከላት ወጥተዉና ከሚወዱት ሕዝብ ጋር ተቀላቅለዉ የነፃነት አየር የሚተነፍሱበት ቀን ይናፍቀናል፤ ደህንነታቸዉ ደግሞ እጅግ ያሳስበናል፡፡ ይህን የአፈና ሥርዓት ከሥሩ መገርሰስ የትግላችን ዋነኛዉ የትኩረት አቅጣጫ እንዲሆን የተስማማነዉም የዚህ ዓይነቱን የዜጎች ስቃይ ለአንዴና ለመጨረሻ ጊዜ ማስቀረት ጊዜ የማይሰጠዉ ጉዳይ በመሆኑ ነዉ፡፡
